Lescha davart l'integraziun sociala e professiunala da persunas cun impediments (lescha d'integraziun da persunas cun impediments, LIPI)    440.100   Lescha davart l'integraziun sociala e professiunala da  persunas cun impediments (lescha d'integraziun da  persunas cun impediments, LIPI)  dals 02-09-2011 (versiun dals 01-01-2012)  Il cussegl grond dal chantun Grischun1),  sa basond sin ils art. 31 ed 86 da la constituziun chantunala2), suenter avair gì invista da la missiva da la regenza dals 24 da matg 20113),  concluda:  1. Disposiziuns generalas  Art.  1 Intent 1 L'intent  da questa lescha è l'integraziun sociala e professiunala  da persunas cun  impediments.  Art.  2 Champ d'applicaziun 1 Questa lescha cumpiglia persunas cun impediments che han lur domicil da dretg  civil en il chantun Grischun. 2 Ultra da quai vala ella per furnituras e per furniturs da prestaziuns per l'integraziun   professiunala e sociala da persunas cun impediments.  Art.  3 Princips 1 Il  chantun  conceda  contribuziuns  a  purschidas  da  l'integraziun  professiunala  e  sociala da persunas cun impediments maiorennas. En cas excepziunals pon vegnir  concedidas contribuziuns a purschidas per persunas cun impediments minorennas.  1) PCG 2011/2012, 32 2) DG 110.100 3) pagina 211  * tabellas da las modificaziuns a la fin dal relasch   1   http://www.gr-lex.gr.ch/data/110.100/rm   440.100    2 Las  contribuziuns  s'orienteschan  al  basegn  d'assistenza  da  las  persunas  cun  impediments e vegnan pajadas a las furnituras ed als furniturs da prestaziuns. 3 Il gener da l'impediment, las abilitads ed ils basegns sco er l'autodeterminaziun da   las persunas cun impediments ston vegnir resguardads uschè bain sco pussaivel tar  tut las purschidas. 4 Sche pussaivel occupa il chantun persunas cun impediments.  Art.  4 Noziuns 1 Sco persunas cun impediments en il senn da questa lescha valan persunas, da las  qualas la participaziun a la furmaziun, a la vita professiunala u a la vita sociala è   difficultada per adina u per in temp pli lung pervia da mendas corporalas, spiertalas,   psichicas, linguisticas, sensoricas u perceptivas. 2 Sco  purschidas  da  l'integraziun  sociala  valan  plazzas  d'abitar  protegidas,  accumpagnaments d'abitar sco er purschidas d'integraziun e da cussegliaziun. 3 Sco purschidas da l'integraziun  professiunala  valan plazzas da lavur  protegidas,  plazzas da structuras dal di protegidas, accumpagnaments da lavur e plazzas da lavur  integrativas. 4 Las  furnituras  ed ils  furniturs  da  prestaziuns  èn persunas  natiralas  u  giuridicas  ubain  organisaziuns  ed  instituziuns  che  furneschan  respectivamain  mettan  a  disposiziun  prestaziuns  per  l'integraziun  professiunala  e  sociala  da  persunas  cun  impediments.  2. Integraziun sociala  2.1. PLAZZAS D'ABITAR PROTEGIDAS ED  ACCUMPAGNAMENT D'ABITAR  Art.  5 Permissiun 1 La gestiun da plazzas d'abitar protegidas e d'accumpagnaments d'abitar dovra ina  permissiun. 2 La  permissiun  vegn  dada,  sche  las  pretensiuns  che  la  regenza  ha  fixà  per  la  qualitad,  per  la  gestiun,  per  l'infrastructura  e  per  la  furma  d'organisaziun  èn  garantidas.  Art.  6 Dretg da survegnir contribuziuns 1 La premissa per conceder contribuziuns è la renconuschientscha da las furnituras e  dals furniturs da prestaziuns. 2 La renconuschientscha vegn dada, sche la furnitura u il furnitur da prestaziuns ha  ina permissiun e sche la purschida correspunda a la planisaziun chantunala da las   purschidas.  2       440.100   Art.  7 Plazzas d'abitar protegidas 1. contribuziuns da gestiun  1 Il  chantun  conceda  contribuziuns  per  manar  plazzas  d'abitar  protegidas.  Las  contribuziuns  da  gestiun  vegnan  pajadas  per  mintga  persuna  cun  impediments   assistida, e quai en furma d'ina pauschala da prestaziun. 2 La  pauschala  da prestaziun sa  cumpona  d'ina  pauschala  per  l'assistenza  e  d'ina  pauschala per l'object. 3 La pauschala per l'assistenza per mintga stgalim da basegn d'assistenza sa drizza  tenor  la  media  dals  custs  da  las  furnituras  e  dals  furniturs  che  realiseschan  las  prestaziuns  en  moda  economica.  La  basa  furman  las  categorias  dal  basegn  d'assistenza e las calculaziuns controlladas dals custs dals onns passads. 4 La pauschala per l'object sa drizza tenor la media dals custs e dals retgavs da las   furnituras e dals furniturs che realiseschan las prestaziuns en moda economica. La   basa furman las calculaziuns controlladas dals custs dals onns passads. 5 Midadas  dals  custs  envers  la  basa  pon  vegnir  resguardadas  sin  fundament  da  facturs exogens.  Art.  8 2. reservas 1 Da las contribuziuns da gestiun pon vegnir furmadas reservas liadas ad in intent. 2 La regenza fixescha las cundiziuns per furmar reservas e l'intent per duvrar questas   reservas sco er la tariffa maximala.  Art.  9 3. contribuziuns da cumpra e da construcziun ad immobiglias 1 Il chantun conceda contribuziuns fin ad 80 pertschient dals custs imputabels per la  cumpra,  per  construcziuns  novas,  per  renovaziuns,  per  engrondiments,  per  la  sanaziun  sco  er  per  l'acquisiziun  dals  bains  immobigliars  necessaris.  En  cas   excepziunals  po  el  conceder  contribuziuns  fin  a  100  pertschient  dals  custs  imputabels. 2 Contribuziuns vegnan mo concedidas a projects che correspundan a la planisaziun  chantunala da las purschidas e che surpassan 50 000 francs. 3 Sch'i  na  vegnan  concedidas  naginas  contribuziuns  ubain  sche  cundiziuns  u  pretensiuns na vegnan  betg observadas,  na pon ils custs consecutivs  betg vegnir  imputads per eruir la pauschala per l'object.  Art.  10 4. contribuziuns d'acquisiziun per mobiglias 1 Il  chantun  conceda  contribuziuns  als  custs  imputabels  per  l'acquisiziun  da  mobiglias  che  na  stattan  betg  en  connex  cun  in  project  da  construcziun  ch'è   suttamess a l'obligaziun da dumandar ina permissiun. Ellas èn ina part integrala da la  pauschala per l'object.   3     440.100    2 L'acquisiziun, il leasing u la locaziun da mobiglias, da las qualas la valur da nov  importa  passa  50 000  francs,  ston  vegnir  suttamess  ordavant  al  chantun  per  l'approvaziun. 3 Sche l'approvaziun necessaria na vegn betg dumandada,  sche l'acquisiziun vegn  fatga malgrà la nunapprovaziun ubain sche cundiziuns u pretensiuns na vegnan betg  observadas, na pon ils custs consecutivs betg vegnir imputads per eruir la pauschala  per l'object. 4 En cas excepziunals pon vegnir concedidas contribuziuns ordaifer la pauschala per  l'object.  Art.  11 Contribuziuns per l'accumpagnament d'abitar 1 Il chantun po conceder contribuziuns a l'accumpagnament d'abitar da persunas cun  impediments.  Las  contribuziuns  vegnan  pajadas  per  mintga  persuna  cun  impediments assistida, e quai en furma d'ina pauschala da prestaziun. 2 La pauschala da prestaziun sa drizza tenor la media dals custs da las furnituras e   dals  furniturs  che  realiseschan  las  prestaziuns  en  moda  economica  per  mintga   stgalim da basegn d'assistenza. La basa furman las categorias dal basegn d'assistenza  e las calculaziuns controlladas dals custs dals onns passads.  Art.  12 Contribuziuns da promoziun 1 Il  chantun  po  conceder  contribuziuns  da  promoziun  temporaras  per  promover  l'integraziun e per augmentar l'independenza da las persunas cun impediments.  Art.  13 Participaziun als custs 1 Persunas  cun  impediments  che  profitan  d'in  plazza  d'abitar  protegida  u  d'in  accumpagnament d'abitar ston sa participar als custs correspundents. 2 La participaziun als custs vegn liquidada sur las taxas che vegnan fixadas da la  regenza. 3 Sch'ina persuna na po betg pajar u na po betg pajar cumplainamain la taxa, perquai  ch'ina renta da la AI u perquai che prestaziuns supplementaras mancan, po sia taxa  vegnir reducida da las furnituras e dals furniturs da prestaziuns suenter ch'il chantun  ha approvà quai. La differenza va sin donn e cust dal chantun.  2.2. PURSCHIDAS DA CUSSEGLIAZIUN E D'INTEGRAZIUN  Art.  14 Dretg da survegnir contribuziuns 1 Il chantun po conceder contribuziuns a purschidas da cussegliaziun e d'integraziun. 2 La premissa per conceder contribuziuns è la renconuschientscha da las furnituras e  dals furniturs da prestaziuns.  4       440.100   3 La  renconuschientscha  vegn  dada,  sche  la  purschida  è  adattada  per  promover  persunas cun impediments e sch'ella correspunda a la planisaziun chantunala da las   purschidas.  3. Integraziun professiunala  3.1. PLAZZAS DA LAVUR E PLAZZAS DA STRUCTURAS DAL  DI PROTEGIDAS SCO ER ACCUMPAGNAMENT DA LAVUR  Art.  15 Permissiun 1 La gestiun da plazzas da lavur e da plazzas da structuras dal di protegidas sco er   d'accumpagnaments da lavur dovra ina permissiun. 2 La  permissiun  vegn  dada,  sche  las  pretensiuns  che  la  regenza  ha  fixà  per  la  qualitad, per la gestiun, per l'infrastructura e per la furma d'organisaziun per plazzas  da lavur protegidas u per l'accumpagnament da lavur èn garantidas.  Art.  16 Dretg da survegnir contribuziuns 1 La premissa per conceder contribuziuns è la renconuschientscha da las furnituras e  dals furniturs da prestaziuns. 2 La renconuschientscha vegn dada, sche la purschida correspunda a la planisaziun  chantunala da las purschidas e sche las  furnituras  ed ils  furniturs  da prestaziuns  disponan d'ina permissiun.  Art.  17 Plazzas da lavur e plazzas da structuras dal di protegidas 1. contribuziuns da gestiun  1 Il chantun conceda contribuziuns per manar plazzas da lavur e plazzas da structuras   dal di protegidas. Las contribuziuns da gestiun vegnan pajadas per mintga persuna  cun impediments assistida, e quai en furma d'ina pauschala da prestaziun. 2 La  pauschala  da prestaziun sa  cumpona  d'ina  pauschala  per  l'assistenza  e  d'ina  pauschala per l'object. 3 La pauschala per l'assistenza per mintga stgalim da basegn d'assistenza sa drizza  tenor  la  media  dals  custs  da  las  furnituras  e  dals  furniturs  che  realiseschan  las  prestaziuns  en  moda  economica.  La  basa  furman  las  categorias  dal  basegn  d'assistenza e las calculaziuns controlladas dals custs dals onns passads. 4 La pauschala per l'object sa drizza tenor la media dals custs e dals retgavs da las   furnituras e dals furniturs che realiseschan las prestaziuns en moda economica sco er  als tips da purschida. La basa furman las calculaziuns controlladas dals custs dals   onns passads. 5 Midadas  dals  custs  envers  la  basa  pon  vegnir  resguardadas  sin  fundament  da  facturs exogens.   5     440.100    Art.  18 2. reservas 1 Da las contribuziuns da gestiun pon vegnir furmadas reservas liadas ad in intent. 2 La regenza fixescha las cundiziuns per furmar reservas e l'intent per duvrar questas   reservas sco er la tariffa maximala.  Art.  19 3. contribuziuns da cumpra e da construcziun ad immobiglias 1 Il chantun conceda contribuziuns fin ad 80 pertschient dals custs imputabels per la  cumpra,  per  construcziuns  novas,  per  renovaziuns,  per  engrondiments,  per  la  sanaziun  sco  er  per  l'acquisiziun  dals  bains  immobigliars  necessaris.  En  cas   excepziunals  po  el  conceder  contribuziuns  fin  a  100  pertschient  dals  custs  imputabels. 2 Contribuziuns vegnan mo concedidas a projects che correspundan a la planisaziun  chantunala da las purschidas e che surpassan 50 000 francs. 3 Sch'i  na  vegnan  concedidas  naginas  contribuziuns  ubain  sche  cundiziuns  u  pretensiuns na vegnan  betg observadas,  na pon ils custs consecutivs  betg vegnir  imputads per eruir la pauschala per l'object.  Art.  20 4. contribuziuns d'acquisiziun per mobiglias 1 Il  chantun  conceda  contribuziuns  als  custs  imputabels  per  l'acquisiziun  da  mobiglias  che  na  stattan  betg  en  connex  cun  in  project  da  construcziun  ch'è   suttamess a l'obligaziun da dumandar ina permissiun. Ellas èn ina part integrala da  las pauschalas per l'object. 2 L'acquisiziun, il leasing u la locaziun da mobiglias, da las qualas la valur da nov  importa  passa  50 000  francs,  ston  vegnir  suttamess  ordavant  al  chantun  per  l'approvaziun. 3 Sche l'approvaziun  necessaria  na vegn  betg dumandada,  sche l'investiziun  vegn  fatga malgrà la nunapprovaziun ubain sche cundiziuns u pretensiuns na vegnan betg  observadas, na pon ils custs consecutivs betg vegnir imputads per eruir la pauschala  per l'object. 4 En cas excepziunals pon vegnir concedidas contribuziuns ordaifer la pauschala per  l'object.  Art.  21 Contribuziuns per l'accumpagnament da lavur 1 Il  chantun  po  conceder  contribuziuns  als  accumpagnaments  da  lavur.  Las  contribuziuns vegnan pajadas per mintga persuna cun impediments assistida, e quai  en furma d'ina pauschala da prestaziun. 2 La pauschala da prestaziun sa drizza tenor la media dals custs da las furnituras e   dals  furniturs  che  realiseschan  las  prestaziuns  en  moda  economica  per  mintga   stgalim da basegn d'assistenza. La basa furman las categorias dal basegn d'assistenza  e las calculaziuns controlladas dals custs dals onns passads.  6       440.100   Art.  22 Contribuziuns da promoziun 1 Il  chantun  po  conceder  contribuziuns  da  promoziun  temporaras  per  promover  l'integraziun e per augmentar l'independenza da las persunas cun impediments.  3.2. PLAZZAS DA LAVUR INTEGRATIVAS EN MANASCHIS  DA L'EMPRIM MARTGÀ DA LAVUR  Art.  23 Prestaziuns dal chantun 1 Manaschis da l'emprim martgà da lavur che porschan plazzas d'emprendissadi e da  lavur per persunas cun impediments po il chantun sustegnair cun als cussegliar e cun  als conceder contribuziuns. 2 Il chantun surpiglia maximalmain ils custs supplementars che vegnan chaschunads  da  l'impediment,  uschenavant  che  quels  na vegnan  betg cuvrids  da  l'assicuranza  d'invaliditad federala, d'ulteriuras assicuranzas u en autra moda.  Art.  24 Dretg da survegnir contribuziuns 1 La  premissa  per  conceder  contribuziuns  è  la  renconuschientscha  da  la  plazza  integrativa. 2 La renconuschientscha vegn dada, sche la purschida promova l'integraziun d'ina  persuna cun impediments.  4. Prestaziuns interchantunalas  Art.  25 Participaziun als custs 1 Sch'igl  è  necessari  da collocar  ina  persuna  cun  impediments  en ina instituziun  ordaifer  il  chantun,  sa  participescha  il  chantun  als  custs,  sche  l'instituziun  è  renconuschida da la cunvegna interchantunala davart las instituziuns socialas (CIIS). 2 Per  conceder  la  participaziun  als  custs  vegni  premess  ch'il  chantun  dettia  ses  consentiment a l'entrada en l'instituziun. 3 Las persunas cun impediments ston sa participar als custs confurm a l'artitgel 13.  5. Planisaziun, gestiun da la contribuziun e surveglianza  Art.  26 Analisa dal basegn e planisaziun chantunala da las purschidas 1 L'analisa dal basegn e la planisaziun da las purschidas furman la basa per fixar la  direcziun strategica da las purschidas da l'agid a persunas cun impediments en il   chantun, per renconuscher las furnituras ed ils furniturs da prestaziuns che han il   dretg da survegnir contribuziuns e per conceder las contribuziuns.   7     440.100    2 La planisaziun da las purschidas vegn fixada periodicamain.  Art.  27 Incarica da prestaziun 1 Il chantun sco er las furnituras ed ils furniturs da prestaziuns che han il dretg da  survegnir  contribuziuns  fan  incaricas  da  prestaziun.  Las  incaricas  da  prestaziun  valan per regla 4 onns. 2 Las incaricas da prestaziun reglan almain la quantitad e la qualitad da la purschida,   la  controlla  da  las  prestaziuns  che  vegnan  messas  a  quint  ed  ils  princips  da  l'indemnisaziun da las prestaziuns.  Art.  28 Gestiun e contabilitad 1 Las  furnituras  ed  ils  furniturs  da  prestaziuns  che  han  il  dretg  da  survegnir  contribuziuns èn obligads da manar il manaschi en moda effizienta e confurm a lur   incumbensas, e quai sin basa d'utilitad publica. 2 La  regenza  relascha  prescripziuns  davart  il  rendaquint  da  las  furnituras  e  dals  furniturs da prestaziuns che han il dretg da survegnir contribuziuns. 3 Las  furnituras  ed  ils  furniturs  da  prestaziuns  che  han  il  dretg  da  survegnir  contribuziuns èn obligads da render accessibels ils plans da las plazzas da lavur e da   la classificaziun sco er las cundiziuns d'engaschament dal persunal.  Art.  29 Documentaziun da la clientella 1 Las  furnituras  ed  ils  furniturs  da  prestaziuns  che  han  il  dretg  da  survegnir  contribuziuns ston far per mintga persuna cun impediments, ch'ellas ed els assistan,   ina  documentaziun  da  la  clientella  che  cuntegna  las  parts  essenzialas  davart   l'assistenza prestada. Las documentaziuns da la clientella ston vegnir  tegnidas en  salv durant almain 10 onns.  Art.  30 Surveglianza 1 Las furnituras ed ils furniturs da prestaziuns èn suttamess a la surveglianza dal   chantun. 2 Las furnituras ed ils furniturs da prestaziuns che vegnan sustegnids dal chantun èn  obligads d'inoltrar in rapport annual ed in quint annual a l'autoritad da surveglianza e  da preschentar tut las infurmaziuns ch'èn necessarias per exequir la surveglianza e la   controlla. 3 L'autoritad da surveglianza po examinar da tut temp ils cudeschs, prender invista   dals mussaments e controllar la gestiun sco er far – sin basa da las retschertgas –  cumparegliaziuns  tranter  las  singulas  furnituras  ed  ils  singuls  furniturs  da  prestaziuns.  Per  quest  intent  po ella  consultar  la  controlla  da finanzas  u unitads  administrativas subordinadas. 4 L'autoritad da surveglianza po prender invista da la documentaziun da la clientella.  8       440.100   Art.  31 Publicaziun da datas 1 Il chantun po publitgar en furma anonimisada datas cumparativas da las furnituras  e dals furniturs da prestaziuns.  6. Retratga da la permissiun da manaschi e da la  renconuschientscha, reducziun da las contribuziuns sco er  restituziun  Art.  32 Retratga da la permissiun e da la renconuschientscha 1 La permissiun da manaschi u la renconuschientscha sto vegnir retratga, sche las  premissas n'èn betg pli ademplidas.  Art.  33 Reducziun da las contribuziuns 1 Las contribuziuns vegnan reducidas: a) per maximalmain 20 pertschient, sch'ils documents na vegnan betg inoltrads   tenor las prescripziuns en quai che reguarda il cuntegn ed il temp; b) per  fin  a  100  pertschient,  sche  las  prestaziuns  fixadas  na  vegnan  betg   prestadas; c) per l'import dubel da l'import mess a quint che surpassa la participaziun als   custs, sch'i  vegnan mess a quint a las persunas cun impediments  assistidas  custs che surpassan lur participaziun als custs;  d) per  las  contribuziuns ch'èn  idas  a perder  tar  persunas che han lur  domicil   ordaifer il chantun, sch'ina garanzia per ils custs n'è betg vegnida dumandada  dal chantun da domicil da questas persunas per surpigliar la part dals custs da  gestiun  da  la  dimora,  e  quai  inclusiv  ils  tschains  da  chapital  e  las  amortisaziuns.  Art.  34 Restituziun 1 Contribuziuns  ch'èn  vegnidas  retratgas  senza  dretg  ston  vegnir  restituidas  cumplettamain. Il  dretg da pretender la restituziun surannescha 10 onns suenter il  pajament da las contribuziuns. 2 Sche furnituras e furniturs da prestaziuns alieneschan da ses intent ina immobiglia  ch'è vegnida sustegnida dal chantun cun contribuziuns da cumpra, da construcziun  da nov, da renovaziun, d'engrondiment u da sanaziun avant la scadenza da 33 onns   da gestiun, ston vegnir restituids 3 pertschient da la contribuziun pajada per mintga   onn che manca. Il chantun po conceder excepziuns. 3 Sche  furnituras  e  furniturs  da  prestaziuns  alieneschan  da  ses  intent  in  bain   immobigliar ch'è vegnì sustegnì dal chantun cun contribuziuns da cumpra, sto vegnir  restituida  proporziunalmain  la  valur  actuala  dal  bain  immobigliar.  Il  chantun  po  conceder excepziuns.   9     440.100    4 L'obligaziun  da  restituir  contribuziuns  da  cumpra  e  da  construcziun  sto  vegnir   inscritta en il register funsil sco restricziun da la proprietad da dretg public.  7. Ulteriuras disposiziuns  Art.  35 Far cunvegnas 1 Per promover  persunas cun impediments  po il  chantun far  en il  rom da questa  lescha cunvegnas da dretg administrativ cun auters chantuns, cun l'exteriur vischin e   cun organisaziuns extrachantunalas.  Art.  36 Il chantun sco instituziun responsabla 1 En  cas  da  basegn  po  il  chantun  endrizzar  e  manar  atgnas  purschidas  per  l'integraziun professiunala e sociala da persunas cun impediments.  Art.  37 Contribuziuns d'innovaziun 1 Il  chantun  po  finanziar  models  novs  per  l'assistenza  ambulanta,  parzialmain  staziunara  e  staziunara  da  persunas  cun  impediments  durant  ina  fasa  d'emprova  limitada, sch'in giudicament qualifitgà da l'effect è garantì.  Art.  38 Protecziun da datas 1 Per  ademplir  las  incumbensas  legalas  dastgan  las  autoritads  ch'èn  incaricadas  d'exequir questa lescha elavurar datas ch'èn spezialmain degnas da vegnir protegidas  e manar sistems ch'èn adattads per l'elavuraziun da datas. 2 Cun resalva da normas  spezialas  dastgan ellas conservar  datas  da persunas mo   uschè ditg che quai è necessari. 3 Sut la garanzia che la protecziun da datas vegnia observada pon terzas persunas  vegnir  incumbensadas  cun  l'elavuraziun  da  datas  da  persunas  ch'èn  spezialmain  degnas da vegnir protegidas.  8. Disposiziuns finalas  Art.  39 Execuziun 1 La regenza designescha las autoritads chantunalas cumpetentas.  10       440.100   Art.  40 Midada dal dretg vertent1)  Art.  41 Disposiziuns transitoricas 1. permissiuns  1 Permissiuns ch'èn vegnidas concedidas avant l'entrada en vigur da questa lescha  restan valaivlas fin a lur scadenza.  Art.  42 2. contribuziuns a) pajaments dal rest  1 Ils  pajaments  dal rest  als  custs da las furnituras  e dals  furniturs  da prestaziuns   renconuschids ch'èn resultads avant l'entrada en vigur da questa lescha vegnan fatgs   tras il chantun en il rom dals meds ch'èn disponibels tenor il dretg vertent fin il pli   tard 3 onns suenter l'entrada en vigur da questa lescha.  Art.  43 b) projects da construcziun 1 A projects da construcziun, per ils quals igl è avant maun in conclus da la regenza  davart contribuziuns garantidas ch'è vegnì prendì avant l'entrada en vigur da questa  lescha,  vegnan  pajadas las contribuziuns d'investiziun  tenor il  dretg vertent,  sch'i   vegn inoltrà in rendaquint entaifer 5 onns suenter che questa lescha è entrada en  vigur. Durant ina procedura da meds legals è quest termin sistì.  Art.  44 c) plazzas da structuras dal di e plazzas d'abitar protegidas 1 La finanziaziun sin basa da pauschalas da prestaziun vegn introducida cun agid  d'ina  finanziaziun  transitorica.  Las  pauschalas  da  prestaziun  sa  cumponan  d'ina  pauschala per l'assistenza e d'ina pauschala per l'object. 2 Per  l'emprim  onn  da  la  finanziaziun  transitorica  vegnan  las  pauschalas  da  prestaziun  per  plazzas  da  structuras  dal  di  protegidas  e  per  plazzas  d'abitar   protegidas, che mintga furnitura u furnitur da prestaziuns porscha, fixadas sin basa  da la finanziaziun existenta. 3 A partir dal segund onn vegnan las pauschalas per l'assistenza e las pauschalas per   l'object  avischinadas mintga onn pass per pass a las valurs da referenza tenor ils  artitgels 7 e 17. 4 La finanziaziun transitorica dura 3 onns. 5 La  regenza  fixescha  las  pauschalas  da  prestaziun.  En  cas  da  direzza  po  ella   conceder excepziuns.  Art.  45 d) plazzas da lavur protegidas 1 La finanziaziun sin basa da pauschalas da prestaziun vegn introducida cun agid  d'ina  finanziaziun  transitorica.  Las  pauschalas  da  prestaziun  sa  cumponan  d'ina  pauschala per l'assistenza e d'ina pauschala per l'object.  1) Las midadas dal dretg vertent na vegnan betg inditgadas.   11     440.100    2 En  l'emprima  fasa  da  la  finanziaziun  transitorica  vegnan  las  pauschalas  da  prestaziun  per  plazzas  da  lavur  protegidas,  che  mintga  furnitura  u  furnitur  da  prestaziuns porscha, fixadas cun in model per contribuziuns da garanzia, e quai sin   basa da la finanziaziun existenta. 3 En  la  segunda  fasa  da  la  finanziaziun  transitorica  vegnan  las  pauschalas  per  l'assistenza e las pauschalas per l'object avischinadas mintga onn pass per pass a las  valurs da referenza tenor l'artitgel 17. 4 La regenza fixescha la durada da la finanziaziun transitorica e las pauschalas da  prestaziun. En cas da direzza po ella conceder excepziuns.  Art.  46 e) reservas 1 Furnituras  e  furniturs  da  prestaziuns  che  survegnan  durant  il  temp  transitoric  contribuziuns  pli  autas  che  quellas,  che  la  media  da  la  pauschala  da  prestaziun  prevesa, na dastgan betg accumular reservas.  Art.  47 f) purschidas da cussegliaziun e d'integraziun sco er plazzas da lavur  integrativas  1 En  incaricas  da  prestaziun  vegnan  fixadas  las  contribuziuns  a  furnituras  ed  a  furniturs  da  prestaziuns  che  mettan  a  disposiziun  purschidas  da  cussegliaziun  e  d'integraziun  sco  er  plazzas  da  lavur  integrativas.  Fin  a  la  suttascripziun  da  las   incaricas da prestaziun,  maximalmain dentant 3 onns suenter l'introducziun da la   lescha, sto la finanziaziun vertenta vegnir cuntinuada.  Art.  48 Referendum ed entrada en vigur 1 Questa lescha è suttamessa al referendum facultativ1). 2 La regenza fixescha il termin da l'entrada en vigur2) da questa lescha.  1) Il termin da referendum è scadì ils 14 da december 2011; entaifer quest termin n'èn vegnids  inoltrads nagins referendums.  2) mess en vigur cun CR dals 20 da december 2011 per il 1. da schaner 2012  12       440.100   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 02-09-2011 01-01-2012 relasch emprima versiun -   13     440.100    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 02-09-2011 01-01-2012 emprima versiun -  14     	1. Disposiziuns generalas 	Art. 1 Intent 	Art. 2 Champ d'applicaziun 	Art. 3 Princips 	Art. 4 Noziuns  	2. Integraziun sociala 	2.1. Plazzas d'abitar protegidas ed accumpagnament d'abitar 	Art. 5 Permissiun 	Art. 6 Dretg da survegnir contribuziuns 	Art. 7 Plazzas d'abitar protegidas 1. contribuziuns da gestiun 	Art. 8 2. reservas 	Art. 9 3. contribuziuns da cumpra e da construcziun ad immobiglias 	Art. 10 4. contribuziuns d'acquisiziun per mobiglias 	Art. 11 Contribuziuns per l'accumpagnament d'abitar 	Art. 12 Contribuziuns da promoziun 	Art. 13 Participaziun als custs  	2.2. Purschidas da cussegliaziun e d'integraziun 	Art. 14 Dretg da survegnir contribuziuns   	3. Integraziun professiunala 	3.1. Plazzas da lavur e plazzas da structuras dal di protegidas sco er accumpagnament da lavur 	Art. 15 Permissiun 	Art. 16 Dretg da survegnir contribuziuns 	Art. 17 Plazzas da lavur e plazzas da structuras dal di protegidas 1. contribuziuns da gestiun 	Art. 18 2. reservas 	Art. 19 3. contribuziuns da cumpra e da construcziun ad immobiglias 	Art. 20 4. contribuziuns d'acquisiziun per mobiglias 	Art. 21 Contribuziuns per l'accumpagnament da lavur 	Art. 22 Contribuziuns da promoziun  	3.2. Plazzas da lavur integrativas en manaschis da l'emprim martgà da lavur 	Art. 23 Prestaziuns dal chantun 	Art. 24 Dretg da survegnir contribuziuns   	4. Prestaziuns interchantunalas 	Art. 25 Participaziun als custs  	5. Planisaziun, gestiun da la contribuziun e surveglianza 	Art. 26 Analisa dal basegn e planisaziun chantunala da las purschidas 	Art. 27 Incarica da prestaziun 	Art. 28 Gestiun e contabilitad 	Art. 29 Documentaziun da la clientella 	Art. 30 Surveglianza 	Art. 31 Publicaziun da datas  	6. Retratga da la permissiun da manaschi e da la renconuschientscha, reducziun da las contribuziuns sco er restituziun 	Art. 32 Retratga da la permissiun e da la renconuschientscha 	Art. 33 Reducziun da las contribuziuns 	Art. 34 Restituziun  	7. Ulteriuras disposiziuns 	Art. 35 Far cunvegnas 	Art. 36 Il chantun sco instituziun responsabla 	Art. 37 Contribuziuns d'innovaziun 	Art. 38 Protecziun da datas  	8. Disposiziuns finalas 	Art. 39 Execuziun 	Art. 40 Midada dal dretg vertent1) 	Art. 41 Disposiziuns transitoricas 1. permissiuns 	Art. 42 2. contribuziuns a) pajaments dal rest 	Art. 43 b) projects da construcziun 	Art. 44 c) plazzas da structuras dal di e plazzas d'abitar protegidas 	Art. 45 d) plazzas da lavur protegidas 	Art. 46 e) reservas 	Art. 47 f) purschidas da cussegliaziun e d'integraziun sco er plazzas da lavur integrativas 	Art. 48 Referendum ed entrada en vigur   		2018-06-06T02:28:15+0200 	"7001 Chur" 	"Gesetzessammlung Kanton Graubünden"